**Paparudele**

*Flavius*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Toate stelele o să capete abajururi de noapte

ca nişte umbrele verzi, de ploaie,

în zilele verii cu arşiţă

purtate de paparude înfăşurate de plante.

Vor fi botezate cu apă limpede

invocând ploile curate şi roditoare,

noi vom privi dacă apar norii aceia îndepărtaţi

până peste holdele noastre.

Nimic nu ne anulează speranţa,

norii încep să vină peste noapte, fantome albe,

dimineaţa-n palme se strâng picurii mari în căuş.

Părinţii cu ochii luminoşi

întorşi dinspre cer

văd semnul darului divin

răcoros până-n cântecul privighetorii

de miros cu glas femeiesc.

Nici nu mai ştiu pe cine iubesc

cu sufletul sărutat de miresme

în sânul unei flori coapte.